ROZHODNUTIE KOMISIE
z 10. februára 2009
o neuverejnení odkazu na normu EN 3-9:2006 Prenosné hasiace prístroje - Časť 9: Dodatočné požiadavky k EN 3-7 na tlakovú odolnosť hasiacich prístrojov CO2, v súlade so smernicou 97/23/ES týkajúcou sa tlakových zariadení
[oznámené pod číslom K(2009) 666]
(Text s významom pre EHP)
(2009/140/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 97/23/ES z 29. mája 1997 o aproximácii zákonov členských štátov týkajúcich sa tlakových zariadení (1), a najmä na jej článok 6,
so zreteľom na stanovisko Stáleho výboru zriadeného v súlade s článkom 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov a pravidiel o službách informačnej spoločnosti (2),
keďže:
(1)
V smernici 97/23/ES sa stanovuje, že tlakové zariadenia a zostavy sa môžu umiestniť na trhu a uviesť do prevádzky, len ak sú riadne inštalované a udržiavané a používané podľa ich určenia, ak neohrozujú zdravie a bezpečnosť osôb a prípadne aj domácich zvierat a majetku.
(2)
Predpokladá sa, že tlakové zariadenia a zostavy spĺňajú základné požiadavky stanovené v prílohe I k smernici 97/23/ES, ak sú v súlade s vnútroštátnymi normami transponujúcimi harmonizované normy, ktorých referenčné čísla boli uverejnené v Úradnom vestníku Európskej únie.
(3)
Podľa článku 6 smernice 97/23/ES Švédsko vznieslo formálnu námietku v súvislosti s normou EN 3-9:2006, ktorú 2. novembra 2006 schválil Európsky výbor pre normalizáciu (CEN) a na ktorú ešte neboli uverejnené odkazy v Úradnom vestníku Európskej únie.
(4)
Švédsko zastáva názor, že odseky 4, 5.1, 5.2, 5.4, 6 a 8 normy EN 3-9:2006 nespĺňajú základné požiadavky smernice 97/23/ES.
(5)
So zreteľom na odsek 4 (materiály) normy EN 3-9:2006 sa Švédsko domnieva, že sú v ňom uvedené iba všeobecné informácie, a preto nie je možné stanoviť technické riešenia vzhľadom na požiadavky na materiály v bode 4 prílohy I k smernici 97/23/ES. Presný výber materiálov je v tejto súvislosti základným prvkom na splnenie niekoľkých základných bezpečnostných požiadaviek pre tlakové zariadenia v súlade s príslušnou požiadavkou mandátu M/071 pre CEN.
(6)
V odseku 4 normy EN 3-9:2006 sa nešpecifikujú typy materiálov, ktoré sa majú použiť. Normou sa iba vylučuje použitie nekovových materiálov na ovládacie zariadenia a vyžaduje sa, aby materiály komponentov, ktoré môžu byť v kontakte s obsahom, boli kompatibilné s obsahom aj s materiálom ostatných komponentov. Pri chýbajúcich konkrétnych technických špecifikáciách preto nemôže odsek 4 normy EN 3-9:2006 poskytnúť predpoklad zhody s požiadavkami bodu 4 prílohy I k smernici 97/23/ES.
(7)
So zreteľom na odsek 5 (prevedenie) normy EN 3-9:2006, a najmä na odseky 5.1 a 5.2, je Švédsko toho názoru, že neobsahujú technické požiadavky na prevedenie nádob s CO2 týkajúce sa primeranej pevnosti, pokiaľ ide o tlakový bezpečnostný obal. Švédsko zastáva názor, že tieto formulácie nie sú v súlade s bodmi 2.3. a 2.9. prílohy I k smernici 97/23/ES.
(8)
Odseky 5.1 a 5.2 normy EN 3-9:2006 neobsahujú žiadne konkrétne požiadavky na prevedenie valca a ovládacieho zariadenia ani žiadne podrobné technické riešenie na zabezpečenie bezpečného plnenia a vypúšťania. Preto nie sú postačujúce na poskytnutie predpokladu zhody s požiadavkami na bezpečnú manipuláciu a prevádzku podľa bodu 2.3. a na bezpečné plnenie a vypúšťanie podľa bodu 2.9. prílohy I k smernici 97/23/ES.
(9)
Švédsko takisto usudzuje, že odsek 5.4 normy EN 3-9:2006 nie je v súlade s bodom 2.11.2. prílohy I k smernici 97/23/ES.
(10)
V odseku 5.4 normy EN 3-9:2006 sa uvádza, že bezpečnostná prietržná membrána zariadenia sa musí aktivovať pri tlaku v rozmedzí od hodnoty, ktorá je o 10 % vyššia ako najvyšší dovolený tlak PS, do hodnoty skúšobného tlaku PT. Prietržná membrána je v norme klasifikovaná ako bezpečnostné príslušenstvo. Avšak prietržná membrána nie je typické zariadenie obmedzujúce tlak, ale skôr ochranné zariadenie, keďže je určené na obmedzenie škody v prípade nadmerného naplnenia alebo prehriatia. Okrem toho sa v bode 2.11.2. prílohy I k smernici 97/23/ES týkajúcom sa zariadení obmedzujúcich tlak vyžaduje, aby boli tieto zariadenia navrhnuté tak, aby tlak trvalo neprekračoval najvyšší dovolený tlak PS a aby sa PS mohol prekročiť len krátkodobo, a aj to iba o 10 %. Preto tento odsek neposkytuje predpoklad zhody so smernicou 97/23/ES.
(11)
Podľa Švédska je cieľom odseku 6 normy EN 3-9:2006 (zostavenie hasiaceho prístroja) podľa jej prílohy ZA zabezpečiť súlad s požiadavkami bodu 2.8. (zostavy) prílohy I k smernici 97/23/ES. Avšak bod 2.8. prílohy I k uvedenej smernici sa týka skôr prevedenia ako výroby zložených hasiacich prístrojov.
(12)
Bod 2.8. prílohy I k smernici 97/23/ES obsahuje požiadavky na prevedenie zostáv s cieľom zaistiť vhodnosť rôznych komponentov, ich náležité zabudovanie a primeranú montáž do jednotného a funkčného celku. Bod 3 prílohy I k uvedenej smernici obsahuje podrobné požiadavky týkajúce sa výroby.
(13)
Odsek 6 normy EN 3-9:2006 neobsahuje konkrétne požiadavky na prevedenie. Obsahuje skôr všeobecné informácie o prevedení aj o výrobe, to však nie je postačujúce na poskytnutie predpokladu zhody s požiadavkami bodu 2.8. prílohy I k smernici 97/23/ES. Navyše vzhľadom na to, že obsah tohto odseku nezodpovedá príslušným požiadavkám smernice, môže pôsobiť nejednoznačne.
(14)
Švédsko sa napokon domnieva, že odsek 8 normy EN 3-9:2006 nespĺňa požiadavky bodu 3.3. prílohy I k smernici 97/23/ES, keďže chýbajú dva z najdôležitejších parametrov, t. j. najvyšší dovolený tlak PS a najvyššia dovolená teplota (TSmax).
(15)
Smernica 97/23/ES obsahuje v bode 3.3. prílohy I podrobné požiadavky na označenie a etiketovanie tlakových zariadení. To zahŕňa v prípade všetkých tlakových zariadení informácie o základných najvyšších/najnižších dovolených limitoch.
(16)
Odsek 8 normy EN 3-9:2006 obsahuje požiadavky na označenie týkajúce sa najvyššieho dovoleného tlaku PS, nie však najnižšej a najvyššej dovolenej teploty (TSmin/TSmax). Preto nie je postačujúci na poskytnutie predpokladu zhody s bodom 3.3. prílohy I k smernici 97/23/ES.
(17)
Okrem toho je celkové posúdenie štruktúry a obsahu normy EN 3-9:2006 nejasné, pokiaľ ide o to, či sa požiadavka týka iba prevedenia zostavy (prenosný tlakový hasiaci prístroj) alebo aj prevedenia komponentov a výrobnej fázy zostavy. Norma pôsobí nejednoznačne, pokiaľ ide o jej rozsah pôsobnosti a vzťah medzi jej formuláciami a základnými požiadavkami smernice 97/23/ES.
(18)
Preto na základe normy EN 3-9:2006, informácií získaných v rámci konzultácií medzi vnútroštátnymi orgánmi, CEN a výrobným odvetvím a následného posúdenia všetkých príslušných aspektov sa vyvodzuje záver, že harmonizovaná norma EN 3-9:2006 nespĺňa príslušné základné požiadavky smernice 97/23/ES.
(19)
Odkazy na normu EN 3-9:2006 by sa preto nemali uverejniť v Úradnom vestníku Európskej únie,
PRIJALA TOTO ROZHODNUTIE:
Článok 1
Odkaz na normu EN 3-9:2006 Prenosné hasiace prístroje - Časť 9: Dodatočné požiadavky k EN 3-7 na tlakovú odolnosť hasiacich prístrojov CO2 sa neuverejní v zozname noriem uverejnených v Úradnom vestníku Európskej únie.
Článok 2
Toto rozhodnutie je určené členským štátom.
V Bruseli 10. februára 2009